  Виталий Пронин Алнаш ёросысь Кузёбай клубын УАССР-ысь дано артистлы Сергей Марков.Алнаш ёросысь Кузёбай клубын УАССР-ысь дано артистлы Сергей Марковлы сӥзем буре ваён ӝыт ортчиз. Сергей Марков пӧламы 30 ар ӧвӧл ни. Озьы ке но артистлэн нимыз, пӧртэм спектакльёсын шудэм рольёсыз, сюлмез вырӟытӥсь куараез гуртоос пӧлын уло.- Асьмеос быдэс гуртэн люкаськимы тодамы вайыны Кузёбаямы вордӥськем но быдэсмем Марка Юрикез. Таӵе нимын сое асьмеос пичиысен тодӥськом вал, - шуиз клубын ужась Елена Лаврентьева,  ужрадэз усьтыса.Сергей Семёнович вордӥськиз 1947-тӥ арын 22-тӥ сентябре Кузёбай гуртын. Паспорт басьтон дырыз вуыса гинэ, тодӥз: вордӥськон сярысь кагазаз со гожтэмын Сергей нимын. Нош кузёбайёс понна тодмо Марка Юрик шуыса.- Со анаелэн дядяезлэн пиез луэ. Ми Юрикен одӥг коркан кема улӥмы. Голюшурма школаез йылпумъямез бере со городэ заводэ ужаны интыяськиз, - тодаз вайиз Вера Красильникова. - Заочно дышетскиз сельхозинститутын. 3-тӥ курсысен газетысь ялон адӟиз. Экзаменъёслы рос-прос дасяськытэк, Москваысь Щукин нимо вылӥ театральной училищее дышетскыны пыриз. Отысь бертыса, ӵемысь соин Ижысен пумиськылӥмы. Одӥг пол шуиз: «Апай, мон тон кадь чебер нылэн пумиськи». Озьы нырысь ик монэ вуоно кузпалэныз тодматӥз. Надя Огородникова удмурт кылэз чик уг тоды вал. Бӧрысь вольыт вераськыны кутскиз. Юрик солы удмурт кылэз яратон мылкыд пыӵатыны быгатӥз.Сергей Марковен ужам аръёссэ тодаз вайиз Удмурт Элькунысь калык артистка Фаина Будина:- Ми соин ӵош дышетскимы Щукин нимо училищеын. Ӵапак соку сюлэмаз яратон гомӟиз... Костюмерлэн нылыз туж юн синмаськиз Сергейлы. Пияш но Иринаез яратыны кутскиз. Марков общежитиысь соос доры улыны кошкиз. Дышетсконмес быдтэммы бере Ирина, сыӵе зол бӧрдыса, келяз Сергеез! Асьмелэн та берпуметӥ адӟиськеммы луоз, шуэм нылаш. Но соос куспазы вераськемын вылэм: Удмуртиын ар ужаса, Сергей выльысь Москвае мыноз. Нош Удмурт театре вуыса, Сергей пумитаз Надежда Огородниковаез. Со туж чебер, калык пӧлын шулдыръяськыны яратӥсь кышномурт. Сергей туж зол синмаськиз. Озьы выль семья кылдӥз.Сергей берло аръёссэ малы ке туж жадем тусо вал. Куд-огез сюлмаськонзэс усьто, эшъёссылы верало. Нош Сергей ас дуннеяз пырыны уг лэзьы вал, сое утьыны тыршиз. Сотэк, оло, рольёсыз но кужмоесь ӧй пӧрмысалзы. Со ведь рольёссэ ӧз шудылы, со улӥз геройёсыз пушкын! Малы улонэз куспетӥ луиз - уг тодӥськы. Улонысь кошкон нуналаз со мон доры 2-3 пол вуылӥз. Ӵапак репетициосмы мыно вал. «Фаина, кылзы монэ», - шуэ со. Нош мон «дыры ӧвӧл, берло вераськомы»  шуисько. Нош со вера но вера: «Мон та театртӥ олокӧня пол котырски ни, чердаке но мынӥсько, подвалэ но пырисько. Неужели та дыр уз ортчы, мынам улонэ табере таӵе луоз-а?..» Мыным та кылъёс бере сое валаны, дугдытыны, шыпытак  кылзыны, лӥятыны кулэ вал. Ӧй быгаты, ӧй вуы... Солэн улонэз куспетӥ луиз. Мон та сьӧлыкме весь сьӧрам нуллӥсько. Со мыным ваньзэ верасал ке, оло, секыт вакытэз тӧлӟысал...Ужрад ӵоже Сергей Марковлэн яратоно кырӟанъёсыз чузъяськизы. Тодамы вайимы Удмурт театрлэн но культурамылэн историязы пыраклы кылем рольёссэ: Шаманов («Прошлым летом в Чулимске»), Деми («Улэм потэ»), Степан («Насьток но Исьток»)... Маиз ке но чигиськиз......Мӧйыосызгес актёръёс пќлысь Сергей тужгес но висъя вал Василий Яковлевич Перевощиковез. Соос туж эшъяськизы. Сергей Василий Яковлевичез «батя» гинэ шуылӥз. Василий Перевощиков улонысь кошкем бере Сергей Семёновичлэн сюлэмаз маиз ке но чигиськиз кадь. Огполаз спектакль бере пумиськыкумы, мон юай Сергейлэсь: «Кыӵе-мар улӥськод, Сергей?» Соку со кӧня ке пол вераз: «Батя, батяе монэ ӧте...»Сыӵе секыт улон вакытаз сое нокин ӧз вала, кышноез но, тодмоосыз но ӧз юрттэ. Василий Яковлевич кулэм бере ар но ӝыны ортчыса, Сергей улонысь кошкиз. Сергей Семёнович Марков, 14 ар ӵоже ужаса, Удмурт театрын яркыт пытьы кельтӥз. Сое тодӥсьёс гажало сцена вылысен зэмлыкез возьматыны быгатэмез понна, угось улонын но со котьку зэмлыкъя улӥз.А. Евсеевалэн «Из сокровищницы души» книгаысьтыз. Наталия Карпушина  